
    SVIM MOJIM BEZBRIŽNIM T.-OVIMA

  
    VODOSTAJ VRTOGLAVICE

     

    Tebi šapćem:

Na bedrima mi

ne piše

mnogo

o vodostaju

vrtoglavice,

past ću

gluho

bez objave.

Dragi T.

ti si obmana

iz koje

ne puzi

ni nemir,

ni tuga,

ni mekana

ni narančasta

infantilna vjeverica.

Ne pišem

dnevnik,

jer tužan

u njemu

T. jede

lijepe uši

moje treće sestre

i tata ima shizofreniju.

Glasine o tom 

šire prijatelji,

pjesnici

koje ne volim,

zato bosonoga i kužna

kako reče

dečko moje sestre

spašavam lješnjake

što će pridonijeti

konačnom rasapu obitelji.

  
    PARTIJA POKERA

     

    Ovako se zbilo dragi T.

Znaj, kad sam ga upoznala

pomišljala sam na tebe.

Iz čiste znatiželje

pristala sam na igru.

Tek što je podijelio karte

promrsio je nešto nerazumljivo

sebi u bradu

i moj stomak je stao rasti.

Po završetku partije

bila sam

u visokoj trudnoći,

ne znajući da nosim

nečisto dijete

što će mi rastaliti

sve voštane figure.

Nije bio sunce

nego uštap.

Svetim uljem

mazala sam mu noge,

danima brale ribizle

drugo što ni za Boga

nije htio primirisati.

Više ne mislim na vrijeme,

ono je već odavna mrtvo moj T.

samo ponekad vjerujem da iza naše

kuće stoji Bog

kojem ne mogu ništa

ni sunce, ni mjesec.

  
    ZID U SNU

     

    Dragi T.,

ne preostaju ti

ni dva dana

da isklešeš zid,

jer mrtav si.

Tvoj sprovod

odgađaju

tek zbog vjenčanja

u obitelji,

to financijski

ne bi mogli podnijeti.

U mraku

bez glasa

ližeš tanke fuge

bez broja,

ispisuješ list po list.

Mama nema suza,

ona poriče smrt

i gladi zid,

govori mi:

Idi spavati.

Zid čeka.

Nek ne misli

da mu više

nitko neće dolaziti.

  
    ISPOD UMORENE POVRŠINE

     

    Moja resica

je na izlasku,

za njom

idu krevet

i druge stvari.

    Ispod umorene

površine sve se da

pripitomiti,

gotovo, šutke.

    U sobi sam

do bokova.

Dragi T.,

kako ti je ime?

Sanjam lojanice,

kao ruke su

što ih

ne mogu gledati

na papiru.

  
    JALOVA PRIVIĐENJA

     

    Ja nisam

posrnula kći

ne reci

da sam posustala

zbog skliskog kolnika,

ako su

moja htijenja nezdrava,

kriva su

jalova vremena.

    Morao bi znati ponešto

o besmrtnosti očeva,

otjelovljenju

u jučer kupljenoj knjizi

i lanjskoj razglednici

iz Sečuana.

    Telefonski razgovori

ne daju mi mira

jer ne znam

kako da ti njima

odagnam priviđenja,

more

i pocrnjele snove.

    Kaži

kako da te izbavim

dragi T.

  
    U MOČVARI

     

    U nepreglednoj močvari grada

jedino tvoja aura

zauvijek nestaje

s horizonta

dragi T.

    Premda znaš istinu o bajkama,

pričaš mi riču

u kojoj kao da se događamo,

a nas već odavna nema

u ovom tramvaju.

    Sa zapada stižu

kameleoni

i kada bi postojala nada

moglo bi zatopliti.

Međutim nema nje,

ni skakavaca.

Jedino iz noći

u polumrak kičastih izloga

uskače neki nepoznat

i smeđ gušter.

Potom se kralježnicom,

penje do mojih grudi

iznjedrujući

one stare

dugo tajene,

brižno čuvane

vrtoglavice.

  
    SVIM MOJIM BEZBRIŽNIM T.-OVIMA

     

    Ponavljam vam

dragi T. Prvi

i dragi T. Drugi

bili ste u pravu

kad ste proricali:

kule su uvijek od karata

i srušit će se

kao jama u jamu.

Nisam znala drukčije

no šutjeti,

jer rubovi mi

polako bježe,

kad me

gledate izbliza,

bez bojazni,

bezbrižno,

gotovo ravnodušno

kako klizim ponornicom

do ušća

zemlje Nedođije

iz koje ne namjeravam otići

samo zato

što neki od vas

nijemih dragih T.-ova

tvrdi da ta zemlja ne postoji

i da su sve zemlje iste.

  
    IZA VISOKOG ČELA

  
    PIŠEM JEZERIMA, NE OTPISUJU ŽUTOJ MARAMICI

     

    Pišem jezerima.

Tebe im pričam.

Dugo, dugo…

sam se branila

od dubokih očnih jama

i znala sam:

nisam lojalna

ne poznaju me više,

tko tu krade

pitaju se.

Ne otpozdravljaju

žutoj maramici,

misle,

da sam barem

malo uranila

jednom im sjela na koljena

i ridala iza glasa

imala bih bor na sebi,

mokro osvjedočenje

da sam djevojčica

iz šume gazela,

u kojoj i srne i košute

rastu u nebo

a sve je umorno plavo;

i haljine i jagode.

Lako bih usput skinula

prazne studeni,

dozvala mornare,

otplovila.

  
    PISMO DIOGENU

     

    Dragi D.

ne mogu iščekati dan

kad ću te ponovno vidjeti.

Od dana kad smo se

voljeli

u gradskoj fontani

dok su oči svih vozača tramvaja

sahnule na mojim grudima

i rijeke mlijeka tekle trgom

iz poispadalih vrećica

zgranutih žena,

ništa nije isto.

Riječi nemaju težinu

samo istine

a one se ne traže.

Sjećaš se,

njihov šapat: Skandalozno…

nije nas brinuo.

Sutradan su

me na ulici

presreli

potpuno nepoznati ljudi

za mnom su izvikivali,

sramotna imena.

Nisam pokazivala osjećaje

bez imalo stida

ušla sam u pekaru.

Mlađa žena

dala mi je kruh

nerado, potom je

triput pljunula na pod,

triput se prekrižila

stresajući uroke sa sebe.

Nek te ova priča ne uznemiri.

S pričama je isto kao i s riječima.

Čekam te na starom mjestu.

Do srijede, voli te

tvoja i.

  
    ISTO

    
       
    

    Znaš Diogene,

sve je po starom,

tata ima knjižaru

mama melankoliju

dragi T. spava,

a sestre se ne javljaju.

Delirij koji si mi ostavio

je narančasti balon.

Dominiraju svijetle boje,

i mrak je jarko žut,

a njegove zvijezde su zlatne

i mirišu baš kao obične.

  
    KUĆA PISKARALA

     

    Neću ti doći

piskaralo

obični sniježe

kad uporno

pišeš i bijeliš

misliš

samo da te vide.

Samo sniježi

kao da se bjelina

može mirisati.

Bojiš se

šarenih bogova?

sanjaš li proljeće

ili tvoja mora

ide dalje

od osunčanih jaglaca?

Zato ne prijeti

se bijeli

u tvoju kuću

neću ući.

Prazna i ružna

Ostat će dovijeka.

  
    IZA VISOKOG ČELA

     

    Raste rep

mog tisuću i jednog

Ezopa.

Dugačkim prstima

dotiče me

u prenapučenom autobusu.

Šapće mi sladunjavo:

Zatiljak je ozebao epitaf.

Nema neizvjesnosti

iza visokog čela

praznici su

vučji očnjaci

a himne

plačljive

gljive.

U Ezopovo ime

kupit ću namirnice,

adresirati čestitke.

I nitko neće primijetiti

da se sirena oglasila

na polazak i odlazak,

oboje.

Ispratit ću te,

lišče

kao prošlog puta

do vrata i

nasmijati se,

jer ti ćeš,

znam

doći opet.

  
    MAGAREĆE UŠI U TORBI OD ROGOZA

     

    Ponovno

zataškavaš

da pukla sam

po sredini

na betonskom

igralištu,

jer nisam znala

čitati s fotografija

na kojima

magareće uši

strše iz

torbi od rogoza.

Mravojede

s rubova

puštam

na raspolovljene plećke

što podsjećaju

da miris nogostupa

nepoznate ulice

od igrališta

vodi tko zna kud.

  
    PRLJAVO SUĐE

     

    Ostani mjesec,

ostani duže

jer moja sestra

i dalje spava

na rubu kreveta,

sanja Moskvu,

maše joj u šubari

dok prljavo suđe

u sudoperu

ne miče se.

Kroz prozor vidim

ljudi

vraćaju se s mise,

neovisno o tebi i meni

grad diše,

njegovo bilo

ustaljeno pulsira,

jasno ga čujem

poput bake

na dotrajaloj klupi

oronulog parka,

čiji pas

umjesto nje

zapišava haustore,

neprirodno ravne

stazice cvijeća

i stršljave znakove

koji rastu uz cestu.

  
    SIVKO SE UŠUTIO

     

    U mrak

pod zmijskim zubima,

grabimo

preko kreveta

Sivko i ja.

Znam,

ne zove i

ne šalje razglednice

a koža na listovima

ljušti se polagano

kao s noći,

gledaj Sivko,

nigdje mjeseca

kao da ga

nikad nije snijela

boginja

s čudnim imenom.

  
    ROSSIЯNKA

     

    Oprat ću kosu,

bit ću sama

sa svojom

boljom

polovicom.

Noću

ću promijeniti ime

i s novim ću

ostati dokasna

sretna i zadovoljna.

Više neću

trpjeti dim cigara.

Sama ću

i uskrsnuti.

Tamo na nebu ću

otkupiti dvadeset jaja

potpuno istih

nikad ih neću skuhati

samo ću gledati

kako postaju sunca

i to me neće zabrinjavati

ni iznervirati

spavat ću uz čežnju

balalajke.

Bit ću Ruskinja.

Sve to uradit

ću samo za sebe.

  
    PJENA S NEMIRA

     

    S nemira sam

polizala pjenu

nekog od sumornih dana.

istog trenutka

nestalo je javnih zgrada

a pijesak je pokidao horizonte

dok sam bez škarica

rezala nokte i mirila se

s nekim dijelovima tijela

koji su ishitreno donosili odluke

o vlaknastom mirisu kopra

kojeg sam između prstiju

prinijela nosu.

U razljućenu vrtlogu

voda je odnijela imena

pojedinih stvari

i u svijetu

je zavladao divan kaos

kolone su se sudarale

a nitko se nije

pravio važan,

jer je magla sve izjednačila.

Pitanje koliko

će potrajati kiša

samo

se nametnulo.

  
    PRAZNO MJESTO PUZZLEA

     

    Vjenčala sam se sinoć

tajno,

bez prstenja,

sve sam obećala –

velikom obješenom uhu.

I hoću ga ja prisloniti

uz tračnice

baš usred grada.

Svečano obećavam

to je zakletva.

    Ali prije moram

u velikoj zgradi,

izvagati perspektive,

pojesti deset

i još kuna

do zadnjeg lista.

S trga u knjižari

smazati pjesnika

preskočiti ručak,

i kraj dana.

Na povratku

ne zaboravljam

u Hollywood,

u trgovinu

preko puta,

kupiti

štapiće za uši,

potom oglušiti

na lijevo i desno

umetnuti se,

tamo gdje

crno prazno mjesto

puzzlea čeka

još jedan sužnji

udah, izdah.

  
    NASILNI BANANA ROLAD

     

    Žrtvujem tri četvrtine sebe

utakmici Hajduk-Panathinaikos,

pokoravam se

Ljubaznom nutkanju domaćice,

rječitosti negdašnjih prijatelja,

nasilnom Banana roladu.

U strahu

Od zlokobne disonance

kuharica sam:

tražim recept za novi kolač

i tako dajem od sebe

preostalu četvrtinu.

Tonem

zajedno s drugima

u neizbježno.

  
    VLAŽNE ŠUTNJE

     

    Zatomljene rečenice nadolaze

i ja ne znam čije su one.

No, nesumnjivo su tu;

u zaboravljenom

maminom rođendanu,

tatinim očekivanjima,

esejima T. V.,

u strahu od nedovršenosti.

Suspregnute osmijesima

nevidljive na danjem svjetlu,

moje šutnje su od memle vlažne

i rasute po papiru

bez nade da zaustave

vlastito kotrljajuće poniranje.

  
    NEKOLIKO KORAKA OD ZEZDALIJE

     

    Poljski miš

i svi rođaci

što smo ih

tata i ja

upoznali prošle godine

u vinogradu

poplavljenih Brižina

prorekli su zlu kob,

kako oni zovu

umor udova od

ustrajnog priželjkivanja

i nepomućeno crnilo

nekog Ivana Nepomuka.

Po zapečaćenom slovu,

tata se uzidao

u žedan suhozid

a ja sam izgubila ime.

Odmah nakon tog i

Cidra je umrla.

I bilo je davno

da smo otac i ja

zapali u blato

kad su naši konji

izdržali,

jer su im vile

zlatnih kosa do bedara

preko noći plele

čudotvorne

i nemirne pletenice

koje su se zagubile

tamo negdje

na mostu Jaruge,

nekoliko koraka

od zezdalije.

  
    DIJETE S DUNAVA

     

    Preplivali smo Dunav

uzduž i poprijeko.

Željeli smo to

od samog dolaska.

Morali smo

sprati krvave tragove

vlastite zemlje i

nismo sumnjali

u vjerodostojnost

sveučilišta, medovine ili

sna poslije crnog piva.

Bili smo letači

nad najsuicidnijom

zemljom na svijetu.

Svidjelo nam se.

Fotografiju ispred parlamenta

snimili smo

kad je krstitelj grada

iz svog bureta

dozvao dječaka na mostu.

U gradu s rijekom

iza osam mostova

ostavili smo dijete

bilo je naše,

mađarsko.

  
    KAO DA JE PALA S MARSA

  
    SOBNO OČIJUKANJE

     

    Danas drugi put

zatrudnjela,

zadala mu sedam obećanja,

doduše, sitnih.

Poslije je

ukrala nešto iverja,

ništa za zamjeriti.

Da ne primijeti,

osula se

po cijelom tijelu

nadolazećim vremenom,

presudila

nemoćnom,

ipak, neće je spaliti

kao nekad vještice.

Sve će se to

dogoditi iznova –

preksutra,

opet će biti tužna,

neće izlaziti.

  
    DEBELA SIRENA

     

    Pisma, pokloni i igračke

potvrđuju

njeno podrijetlo.

Jednako se

veselila

cvrčcima i svinjama.

Njeno panonsko more,

iznijelo je iznenada,

na nepoznatu plažu,

udahnula je zrak punim plućima.

Preko noći

je bila nemirna

rodila je

kao i svaka sirena

carskim rezom

mutanta.

Nikad mu neću kupiti

rešetkastu kolijevku

neka mu krevet bude svemir,

rekla je.

Poslije je trešnja prerasla balkon

u gradu s obalom,

a sirena se razdebljala.

Je li to ta zemlja

pitala se

zar nije trebala isplivati

u nekoj drugoj

o kojoj je pričao

Premudri?

  
    OBEŠČAŠĆENA VENA

     

    Prve oči

na Danijelinu trbuhu

potvrdile su

uzaludnost sućutnih riječi,

cijele državne politike

što je curila

s karte organa.

U mozgu su

zrijale

japanske šljive,

a novinarska anketa

progutala ju je baš

kao Alisu ogledalo.

Zvuči nevjerojatno,

ali ona je tamo bila jedina

sedamnaestogodišnjakinja

čiju su venu obeščastili

retoričkim pitanjem.

Nije plakala,

niti psovala

žalila je samo

spavaćicu

dvadeset i sedam

zeleno-crvenih miševa.

  
    VELIKO UHO

     

    Postidjela se

velikog uha,

prešutjela bijele rijeke.

Zatajila izvorske lopoče

iste boje

i cijelo jutro

preplakala.

Poslije ga

umotala ukrasnim.

Samo da se ne vidi,

htjela je.

Preko noći tugovala

zbog šarena papira,

pa razmotala i bacila,

čekajući da proviri.

Veliko uho se nije oglasilo.

Ni tada,

ni idućih dana.

  
    KAO DA JE PALA S MARSA

     

    Sjela na dlanove i zaboravila se.

U dlanovima našla miša.

Popodne ušla u veliku zgradu i izišla.

Nije pronašla, vratila se kući.

Zbrojila sve što je rekla u životu.

Premalo!

Iz nožnog palca izviri pomrčina.

Čvrsto odlučila.

Vratit će se kratkim rečenicama.

Inače, uopće neće govoriti.

Otišla u grad.

U prolazu srušila čovjeka.

Psovao je.

Ne bi komentirala.

No, dogodilo se.

Prazne riječi.

Sve su to, prazne riječi.

  
    NEBO OD PLASTELINA

     

    Živi isto

od samog početka.

Bez nepca.

U njenom grlu

nebo je šuplje i modro.

Čitavo je selo takvo.

Noćima kod zvonika,

plaši svete prozore.

Jednom u tri mjeseca

vozi se tramvajem

zbog kontrole

u sivoj bolnici

Ispod crvene torbice

među mršavim koljenima,

broji stanice,

jer pamtiti je strašno.

S tramvajskog stolca

visjela je žvaka

i drske oči

nekog dječaka.

Kasnije je u

crkvenom dvorištu

mijesila

mesna usta, resicu

i nekoliko nebaca.

Sve je slagala na oltar

pjevušeći.

Ono što nije uspijevala iščitati

s bolničkih papira

pojela bi

Plastelin je curio preko

donje usne

na haljinu i dokoljenke

a Neda je još recitirala.

  
    RUKE OD SAPUNICE

     

    Uzima sumorno

i putuje.

Sumnja u mekoću

dok spava.

U intermecima,

što ih nameće

tempo vozačeva želuca

stavlja dosadna nebeska tijela

na papir.

Užasna su,

kaže lijeno Ana.

Nema halucinacija,

menstrualnih oblaka,

iskrena sam,

zaboravi Jeanne d’ Arc.

Riječi neraspoložene,

pomiješane s putnim

na izmučenoj vrpci domoljublja,

razdrmale su

uspavana stegna.

Panično je uzmicala

pred njima

žudeći za toplom kupkom

u koju se obično sklanja

kad poželi biti malo sama,

udavljena sapunicom.

  
    SMOKVA U SNU

     

    Progutala je bezbroj fotografija

i sada ne može posvjedočiti

je li na svima ona baš ona.

S pohabane iz novčanik

iza sna bačena u nepovrat

krmeljiva na 30 dana

djevojčica plavog ruksaka

maše s broda za Calabriu.

Od tada

kupila je knjiga i knjiga

u kojima ne može iznaći kraj.

Zato s gornje usne skida šest

i još jednom toliko dana,

krajnje je vrijeme da napravi reda.

Susretne li ženu iz Calabrie

ili kojeg drugog prijatelja,

odmah će znati

kako uistinu ludi…

    …Smokva u snu znači nešto loše,

rekla je zabrinuta mama

iz telefonske slušalice.

Potom je klimnula lijevo-desno,

dodajući:

Calabria te,

svetog mi Ante,

više nikad neće vidjeti.

  
    USLIJED KLINIČKE SMRTI

     

    Sama je

u šumi isplaženih jezika.

Nijema u loncu

jedva ga razabire

među mrkvama.

Možda je to on

ili dinosaur iz Vinkovaca.

Nije sigurna.

Paralizirana

motri kaleidoskopske uzorke

kao uslijed kliničke smrti

kad čeka tankonogog Pana

da je odvede

s lica zemlje.

  
    PRIČA UMJESTO TELEGRAMA

     

    Ona je Jeremija.

Njen sluh ne voli

bombardiranja.

Zato je dlakavi kolporter

ostao iza vrata.

Crna je ptica

ušla u pjesmu

kroz otvoren prozor.

Dokrajčeno,

leži u sobi.

Da, umoreno je

njeno dijete.

Skamenjeno slovo…

Činilo se

da će poživjeti.

Ipak, istina nije sporna.

Odjevena u crno

teško diše.

    Ne sanja

osluškuje:

Loše izgleda.

Tata uvijek

šalje priču

umjesto telegrama.

Što misliš

o srebrnom lijesu,

postoji li takav

za djecu.

  
    NAD PISMIMA

     

    Stajala je danima

posve mirna

na smeđem drvetu.

Kad je posegnuo rukom

progovorila je:

Ne budi

vulgaran,

razumiješ…

Ugnjavljena

eksplicitnim

označiteljima,

prijedlozima

i sumnjama

iskrvarila sam

nad pismima J. J.-a

Sad upetljana

u bijelo

zavoja

pokušavam razjasniti

prozirnost bjeline

i ne brinem se što

mi besmisleni poriv

nije proglas

niti objava.

  
    RAZBIJENO ZVONO

     

    Pod staklenim zvonom

svijet je poškropila

nesmislom

gdje su je obnoć

tinktilinići sanjali

na žeravi

posipali je

hobotnicama

i drugim zelenjem.

Igrala se prstima

čija se čarolija

nije dala vidjeti

sve dok nije

srela čovjeka

s onu stranu

ding-dona.

Zvono je

razbijeno samovalo

samo nekoliko dana

jer je i ona

poput tisuću drugih

ostavila pepelu

njegov svijet

i krenula

u nekom

nepoznatom pravcu.

  
    S RUČNIKA JE KAPALO

     

    Nije mjesečarila,

ležao je u sobi,

više nema sumnje,

zavjese nikad

neće mirisati.

Ni cipele

ni mjesečni honorar

ni povješan veš zgranut

nije uspijevao

izmigoljiti kađenju.

Tamjan se

valjao

kupaonicom,

s ručnika je kapalo,

oni su prošli najgore.

Nitko nije bio

sretan.

Tugovali su svi,

jedino je slonovo uho

zaštićeno

mladom prehladom

moglo njušiti

do mile volje.

Papirići za poruke

su promijenili boju,

to joj je do kraja

steglo srce

premda je šutjela

kao zaklana.

  
    RODE BEZ KLJUNOVA

     

    Silvestrovo,

prava odmazda smislova.

Odumiru ljubavi,

strepnje,

razgovori,

gladiole…

Ostaju beznačajni uresi:

nošene haljine,

iznuđene rečenice

što najavljuju vrijeme

bez mirodija,

rode bez kljunova.

  
    IVIN POSKOK

     

    Njegovo glatko tijelo

je lijepo

poput Ivina,

zato ga ona i

stavlja u toplo krilo

trezora glavnoga gradskog trga

gdje dugo ostaje

na vratima

osluškujući

puzanje.

Sedam je puta prinijela

na oltar vitka mu tijela

jarca umrljane brade.

Pisalo je u novinama

da mrtvozornik nije pronašao

kratkonogog Mršavka,

a Ivuša je samo umišljala

kako zlatokosi, raščupan,

puže po močvari

podižući skute košulje

koju nije želio pomočiti.

  
    O REVOLUCIJI NITI SLOVA

     

    Dok pere suđe

glava joj spava.

Vilice su masne

i klizave.

O njima

ne može reći

ništa.

Posao je pomalo želatinast.

I on je

ravna crta.

Radna soba

miriši kao juneća juha.

Prašina

je subverzivna.

O revoluciji

niti slova.

Olovke u limenim kutijama

su depresivne

a bliži se ljeto.

  
    PRIČA O KRAJU

     

    Đavao joj krišom

donosio vino,

bilo je misno

i puna su ga bila usta

njen ujak

bi ga pio,

tog vina

od kupina

u kojem su

vrag i djevojčica

u kockastim hlačama

udavili kameni grad.

Vukli su se

po velikom šipražju

a dnu mora

gdje bila s T.-om

prošlog ljeta

kad su kupili

Language and myth.

Uto je gusti mrak pojeo

stotinu toplih dana

pa se nisu igrali

i đavao se,

svetog mi Antuntuna

gadno naljutio

i za sva vremena prekrižio

dosadnjikavu

kockastu djevojku.

  
    OVLAŠ ISCIJEĐENA RAZGLEDNICA, RUKOHVAT KOLIJEVKE I DRUGA ČUDA

  
    SMOLASTI SNOVI

     

    Kad kažeš,

takva si

od neispavanosti

uvijek iznova

postavljaš

domene neobičnosti

i lažeš

o rangu važnosti.

Oči ti se nadimlju

od pletenica ustezanja

i vulkani ti ne ginu.

Eksplodirat ćeš

kao u filmovima.

Raspuklo čelo

oblijevat će ti nos,

poispadat će ti osmijesi

i gromovat ćeš

ne ustežući se.

Jer, plaše te

igličasti dodiri

i reci sakriveni

u pokidanim snovima

o postotku

Njegove karizme.

Opet ćeš jutrom

bljuvati vatru:

Nisam ljuta,

takva sam

od neispavanosti.

  
    MOLJCI

     

    Jahala sam psa

s očima veličine mamine zdjele

kad su T., P., S., K.,

i mnogi drugi znanci

nestali u hipu.

Što se zapravo zbilo

uistinu ne znam.

Sjećam se samo ožujka,

S. i K. su se ljubili ispred kioska

Kad se munja poigrala.

Te se godine

nismo uspjeli riješiti moljaca,

izgrizli su sve naokolo.

Tata je rekao

da se to moralo dogoditi

jer mrvljenja

traju već mjesecima.

Čudila sam se,

bezuspješno opovrgavajući događaje,

iako je moj pas Ovidije

uplakan i izbezumljen

utvrđivao rubove upečatljiva otvora u utrobi

koji je izgledao poput rupe

kakvu mogu izdubiti

jedino megalomanski kukci.

  
    NEIDENTIFICIRANA ŠUTNJA MOG SUSJEDA

     

    Sa svojih sedamnaest

izgleda prilično prozaično.

Lijen je i teško progovara.

U ranom djetinjstvu,

priča mi njegova mama

da, još u ranom djetinjstvu

pošteno je zaradio nadimak Tičar,

ne zaboravljajući svakog jutra

iznova obilaziti i pregledati

svako svoje gnijezdo.

Tako je na isti način

Ispunjavao cijelo prijepodne.

Popodne je najčešće 

provodio šuteći,

u nizanju koncentričnih krugova

Ivanovim istrošenim dječjim kolicima

koja već godinama nemaju četvrti točak.

Stvarno je volio uneređivati

naš ionako neuredni vrt.

A ono najteže,

u proljeće se ubije

od traženja prve ljubičice

kako bi u inat ostalim ukućanima

obavio obred njenog gutanja

u uobičajenoj, ritualnoj tišini.

Zbog sličnih izgreda

i njegove sulude šutnje

mnogo puta se zabrinuta pitam

što mu se to događa.

Baš kad sam joj htjela odgovoriti

Tino tromo uđe u kadar,

jedva primjetno

podigne lijevu ruku

dajući znak mami,

ne želeći izgovoriti:

Mama… ti… si… luda…

  
    U OBIČNIM TRENUCIMA ODMORA

     

    U jednoj od pauza,

uvijek pomislim

da hoću biti

besprijekorna ti.

I onda

kad sam već razastrla

jučerašnje

i prekjučerašnje nedorečenosti

sjetim se,

da mi obično ponestaje riječi,

kojima bih objasnila

vlastitu nezainteresiranost

za pseudo-točke

koje ucrtavaš

u karte

kao svoja tajna svratišta.

Razvratno odan njima

dopuštaš si manje trivijalnosti

od kojih ja odustajem

i znam da ne činim

ništa posebno promišljeno.

U trenucima odmora

mirim se s tim

da sam nedovoljno učena

i da svjesno priželjkujem

bolesno smiješne stvari

poput odlazaka s tobom

na neko od tvojih bezveznih,

lako predvidivih,

isuviše pomodnih mjesta.

  
    NEPRIJATELJ BR. 1

     

    Sanjaš li

da ti je mrvica

upala u oko,

sanjaš vrlo

neugodan san.

Bez grižnje savjesti

para ti i lijevu

i desnu zjenicu.

Poljuljana neuspjelim

snovima od prije,

pokušavaš sanjati

da sanjaš,

bojiš se

za svoje mrežnice

i ne želiš ju pogledati.

A znaš kako izgleda

i unaprijed pogađaš

kako će zamahivati

krvavom kosom,

prebacujući Golokopitenka

izvan tvog domašaja.

Stupidno ćeš

ju ignorirati

i nećeš gledati

u njenom pravcu

kao da ona nije

mrvica iz tvog oka.

  
    STRMOGLAVE IVICE

     

    Suludi mrak

skriva strmoglave ivice

paragrafa.

Trebam imena stvari

ispred i iza.

B. u dvorištu.

p. iz potkrovlja,

žena od A.

Umjesto prstiju

imam

nijema predviđanja

a na sebi kamenu k.

Nije ni čudo

da ne prepoznajem

gotovo ništa.

Crno je svugdje…

Gdje je kraj zida?

Padam preko olovke,

noge ili se to spotičem o s.?

O slona, viče netko s ulice.

Kakav slon,

Svjetionik ili oslonac

– čulo se s lijeve strane,

potom muk,

nesaglediv,

muk

preko ruba papira.

  
    OVLAŠ ISCIJEĐENA RAZGLEDNICA, RUKOHVAT KOLIJEVKE I DRUGA ČUDA

     

    Mrzila sam tvoju ovlaš

iscijeđenu razglednicu

i korila te u ime

opore nijemosti.

Sjećaš se draga D.

kako smo vagali opreze

a tezulja nije znala kazati

veličinu zamišljenih

pa su iscurili u mlazu

baš kao plodna voda.

Uz rukohvat kolijevke

priljubljena laktovima

gledaš ga kao neko čudo.

Netko me prevario

draga D. i ne znam

koga staviti u razglednicu,

žirafu ili mrava?

Oprosti,

u suhonjavu

uistinu ne stane ništa.

Možda si ti to znala

još onda kad smo zalijevali

medvjede u najdubljem snu,

sadili časoslove

ispod prozora

koje sam zaboravila

zatvoriti,

nakon čega su stvari,

glavom bez obzira,

bježale u ograđeno dvorište

studentskog doma

u kojem smo živjele.

  
    PALINA OSVETA

     

    Kad se

Pale sam

na cijelom svijetu

vratio kući

bio je siguran

u osvetu,

osjetit će je

redom;

ona, Dejan, tata

i njegov slavni rođak.

Otac je

okrenut leđima.

Čuje i druge

glasove.

Dejan šapće.

Ona ima

klovnovsko odijelo.

Okreće se rijetko i sporo

tek kad dovoljno brižno

s puno različitih obzira

dozira šalu

koju višekutni

Eho Eho

ponovi nekoliko puta.

Bogati rođak nije tu,

ali je kriv

kao i svi drugi,

zaključi Pale i krene

prema krevetu,

da, sutra ću se

sigurno osvetiti.

  
    FAŠISTOIDNA ZBILJA

     

    Godine se izbrojale,

bio je star.

Govorio bi:

Život je nakaradan.

Ne želim ga.

Dok je pio crno:

Djeco,

zbilja je fašistoidna.

Uskoro su i ona

izmigoljila.

Nije imao kome pričati.

Šutio je

dok je žena ispisivala

datume prvog tepanja,

lovljenja rakova

kod mlina bez sunca

sigurno se ukapajući

melankolijom

faktografskih oštrica.

Zaboravio je

put do kuće

pa je prestao

njušiti tragove

svjestan zamke

u koju

ni po cijenu života

nije želio upasti.

Lulu zadušnicu

pripalio je

na kraju dana

svom odveć papirnatom,

kastriranom čedu

Tko ide ovim krajevima, ide sam.

